CELEX: 32021D1009
Language: et
Date: 2021-06-18 00:00:00
Title: Nõukogu otsus (ÜVJP) 2021/1009, 18. juuni 2021, millega muudetakse otsust 2013/233/ÜVJP, mis käsitleb Euroopa Liidu integreeritud piirihalduse abimissiooni Liibüas (EUBAM Libya)

22.6.2021   
               
               
                  ET
               
               
                  Euroopa Liidu Teataja
               
               
                  L 222/18
               
            
         NÕUKOGU OTSUS (ÜVJP) 2021/1009,
         18. juuni 2021,
         millega muudetakse otsust 2013/233/ÜVJP, mis käsitleb Euroopa Liidu integreeritud piirihalduse abimissiooni Liibüas (EUBAM Libya)
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 42 lõiget 4 ja artikli 43 lõiget 2,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 22. mail 2013 vastu otsuse 2013/233/ÜVJP, (1) millega loodi Euroopa Liidu integreeritud piirihalduse abimissioon Liibüas (EUBAM Libya).
                  
               
                     (2)
                  
                  
                     19. jaanuaril 2020 võeti Liibüa-teemalisel Berliini konverentsil vastu järeldused ja loodi raamistik nende rakendamiseks nn Berliini protsessi kaudu, et toetada ÜRO peasekretäri eriesindaja Ghassan Salamé poolt ÜRO Julgeolekunõukogule esitatud kolmest punktist koosnevat kava ainsa eesmärgiga aidata ÜRO-l saavutada rahvusvahelise üldsuse üksmeelne toetus, et leida Liibüa kriisile rahumeelne lahendus.
                  
               
                     (3)
                  
                  
                     ÜRO Julgeolekunõukogu tervitas 12. veebruari 2020. aasta ÜRO Julgeolekunõukogu resolutsioonis 2510 (2020) Liibüa-teemalist Berliini konverentsi ja kiitis heaks selle järeldused, märkides, et need järeldused on oluline osa Liibüa olukorrale tervikliku lahenduse leidmiseks.
                  
               
                     (4)
                  
                  
                     29. juunil 2020 võttis nõukogu COVID-19 pandeemiast tingitud korras vastu otsuse (ÜVJP) 2020/903, (2) millega pikendati missiooni EUBAM Libya volitusi kuni 30. juunini 2021.
                  
               
                     (5)
                  
                  
                     EUBAM Libya strateegilise läbivaatamise raames leppis poliitika- ja julgeolekukomitee (PJK) 2. märtsil 2021 kokku, et missiooni tuleks pikendada kahe aasta võrra kuni 30. juunini 2023. Lisaks leppis PJK 30. märtsil 2021 kokku, et missiooni volituste, st peamiste tegevusvaldkondade (piirihaldus, õiguskaitse ja kriminaalõigus) hulka lisatakse teine strateegiline eesmärk, mis on toetada ÜRO juhitavaid jõupingutusi Berliini protsessi osana saavuta Liibüas rahu; ning et missiooni kaudu saadava võimaliku tulevase toetuse kohta tuleks teha otsus Euroopa välisteenistuse esitatud asjaomase strateegilise analüüsi põhjal hilisemas etapis, kui ÜRO või Liibüa ametiasutused esitavad selleks ametliku taotluse.
                  
               
                     (6)
                  
                  
                     16. aprillil 2021 kutsus ÜRO Julgeolekunõukogu oma resolutsioonis 2571(2021) kõiki osapooli üles täielikult rakendama 23. oktoobri 2020. aasta relvarahukokkulepet ning kutsus ÜRO liikmesriike tungivalt üles austama ja toetama selle kokkuleppe täielikku rakendamist, sealhulgas kõigi välisvägede ja palgasõdurite viivitamatu väljaviimise teel Liibüast. Lisaks sellele kutsus ta Liibüa valitsust üles paremini rakendama relvaembargot, sealhulgas kõikides piiriületuspunktides, alates hetkest, kui ta teostab nende üle järelevalvet, ning kõiki ÜRO liikmesriike tegema selleks koostööd.
                  
               
                     (7)
                  
                  
                     Otsust 2013/233/ÜVJP tuleks vastavalt muuta.
                  
               
                     (8)
                  
                  
                     EUBAM Libya viiakse läbi olukorras, mis võib halveneda ja takistada aluslepingu artiklis 21 sätestatud liidu välistegevuse eesmärkide saavutamist,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust 2013/233/ÜVJP muudetakse järgmiselt.
            
                        1)
                     
                     
                        Artikkel 2 asendatakse järgmisega:
                        
                           „Artikkel 2
                           Eesmärgid
                           
                              1.   EUBAM Libya aitab Liibüa ametiasutusi Liibüa julgeolekustruktuuride ülesehitamisel, eelkõige piirihalduse, õiguskaitse ja kriminaalõiguse valdkonnas, eesmärgiga toetada jõupingutusi organiseeritud kuritegevuse võrgustike lõhkumisel, mis on eelkõige seotud sisserändajate ebaseadusliku üle piiri toimetamise, inimkaubanduse ja terrorismiga Liibüas ning Vahemere piirkonna keskosas.
                           
                           
                              2.   EUBAM Libya toetab ÜRO juhitavaid jõupingutusi, mida tehakse piirihalduse, õiguskaitse ja kriminaalõiguse valdkonnas, et saavutada Liibüas rahu.“
                           
                        
                     
                  
                        2)
                     
                     
                        Artiklit 3 muudetakse järgmiselt:
                        
                                    a)
                                 
                                 
                                    lõike 1 sissejuhatav lause asendatakse järgmisega:
                                    „Artikli 2 lõikes 1 sätestatud eesmärgi saavutamiseks tehakse EUBAM Libya raames järgmist:“
                                 
                              
                                    b)
                                 
                                 
                                    lisatakse järgmine lõik:
                                    
                                       „1a.   Kui ÜRO või Liibüa ametiasutused esitavad ametliku taotluse, teeb nõukogu Euroopa välisteenistuse esitatud asjaomase strateegilise analüüsi põhjal otsuse artikli 2 lõikes 2 sätestatud eesmärgi saavutamiseks EUBAM Libya poolt antava toetuse kohta.“
                                    
                                 
                              
                  
                        3)
                     
                     
                        Artikli 13 lõikele 1 lisatakse järgmine lõik:
                        „EUBAM Libya tegevusega seonduvate kulutuste katmiseks ette nähtud lähtesumma ajavahemikuks 1. juulist 2021 kuni 30. juunini 2023 on 84 850 000 eurot.“
                     
                  
                        4)
                     
                     
                        Artiklis 16 asendatakse teine lõik järgmisega:
                        „Seda kohaldatakse kuni 30. juunini 2023.“
                     
                  
         
            Artikkel 2
            Käesolev otsus jõustub selle vastuvõtmise päeval.
            Seda kohaldatakse alates 1. juulist 2021.
         
         
            Brüssel, 18. juuni 2021
            
               
                  Nõukogu nimel
               
               
                  eesistuja
               
               J. LEÃO
            
         
         
            (1)  Nõukogu 22. mai 2013. aasta otsus 2013/233/ÜVJP, mis käsitleb Euroopa Liidu integreeritud piirihalduse abimissiooni Liibüas (EUBAM Libya) (ELT L 138, 24.5.2013, lk 15).
         
            (2)  Nõukogu 29. juuni 2020. aasta otsus (ÜVJP) 2020/903, millega muudetakse otsust 2013/233/ÜVJP, mis käsitleb Euroopa Liidu integreeritud piirihalduse abimissiooni Liibüas (EUBAM Libya) (ELT L 207, 30.6.2020, lk 32).